গড়িয়ার আবাসন থেকে বৃদ্ধার হাত-পা বাঁধা রক্তাক্ত দেহ উদ্ধার

কলকাতা: খাস কলকাতার বুকে উদ্ধার হল বৃদ্ধার হাত-পা বাঁধা রক্তাক্ত মৃতদেহ। শুক্রবার দক্ষিণ কলকাতার নিউ গড়িয়ার (New Garia) পঞ্চসায়র থানা (Panchasayar New Garia) এলাকায় আবাসনের ফ্ল্যাট থেকে মহিলার মৃতদেহ (Body Woman Recovered New Garia) উদ্ধার হয়েছে। মৃতার নাম বিজয়া দাস। নিজের বাড়িতেই হাত-পা বাঁধা অবস্থায় পড়ে ছিলেন তিনি। পাশে ছিলেন তাঁর স্বামী। তাঁরও হাত এবং পা বাঁধা ছিল। ঘটনাস্থলে পুলিশ গিয়ে বৃদ্ধার মৃতদেহ উদ্ধার করে, তাঁর স্বামীকে অন্যত্র পাঠানো হয়েছে। প্রাথমিক ভাবে মনে করা হচ্ছে, সম্পত্তি হাতানোর লোভে বৃদ্ধাকে খুন করা হয়েছে। তাঁর পরনের গয়না উধাও। তবে বাড়ির আর কিছু খোয়া গিয়েছে কি না, এখনও স্পষ্ট নয়। এলাকায় পুলিশ মোতায়েন করা হয়েছে।

পুলিশ ও স্থানীয় সূত্রে জানা গিয়েছে, আজ, শুক্রবার সকালে পরিচালিকা কাজে এলে অনেক জাকাডাকির পর সাড়া মেলেনি। ওই আবাসনের থেকে ৫০০ মিটার দূরেই পঞ্চসায়র থানা। খবর দিলে দ্রুত অকুস্থলে পৌঁছে যায় পুলিশ। গোটা ফ্ল্যাট ঘিরে শুরু হয় তদন্ত। পঞ্চসায়রের ওই আবাসন থেকে বৃদ্ধাকে মৃত অবস্থায় পড়ে থাকতে দেখা গিয়েছে। বৃদ্ধা বিজয়া দাস তাঁর স্বামীর সঙ্গে ওই আবাসনের একটি ফ্ল্যাটে থাকতেন। সেই সময়ে বৃদ্ধার পাশেই হাত-পা বাঁধা অবস্থায় পড়ে ছিলেন তাঁর স্বামী। তিনি এখনও আতঙ্কিত। তাঁকে অন্য এক আত্মীয়ের বাড়িতে পাঠানো হয়েছে।

আরও পড়ুন:জয়েন্টের ফলপ্রকাশ, উত্তীর্ণদের শুভেচ্ছা মুখ্যমন্ত্রীর

পুলিশ সূত্রে জানা গিয়েছে, তাঁদের কন্যা বিদেশে থাকেন। পুত্র থাকেন ভিন্‌রাজ্যে। তাঁদের খবর দেওয়া হয়েছে। বাড়িতে দম্পতি ছাড়া আর কেউ থাকতেন না। বৃদ্ধার দেহে একাধিক আঘাতের চিহ্ন ছিল। তাঁর পরনে যে সমস্ত গয়না ছিল, তা গায়েব হয়ে গিয়েছে। এ ছাড়া, বাড়ির সিসিটিভি এবং বিদ্যুতের তার কাটা অবস্থায় পাওয়া গিয়েছে।  প্রাথমিকভাবে পুলিশের অনুমান, ওই বৃদ্ধাকে ‘খুন’ করা হয়েছে। কিন্তু কেন খুন হলেন তিনি? বাড়িতে বৃদ্ধার অসুস্থ স্বামী ছিলেন। তাঁকে জিজ্ঞাসাবাদ করা হচ্ছে। মৃতদেহ ময়নাতদন্তের জন্য পাঠানো হয়েছে। আবাসনের সিসিটিভি ফুটেজ খতিয়ে দেখা হচ্ছে।

অন্য খবর দেখুন